Framkvæmdastjórn Evrópusambandsins ætlar að birta samninginn sem gerður var við bresk-sænska lyfjafyrirtækið AstraZeneca um kaup á bóluefni við kórónuveirunni. Lyfjastofnun Evrópu tilkynnir að líkindum í dag hvort leyfi verði gefið fyrir efninu.
Ursula von der Leyen, forseti framkvæmdastjórnarinnar, greindi frá því í viðtali við þýsku útvarpsstöðina Deutschlandfunk að ákveðið hefði verið að birta samninginn. Verið væri að fara yfir hvaða upplýsingar í honum þyrfti að má út, í samvinnu við fyrirtækið.
Deila hefur sprottið upp milli Evrópusambandsins og forsvarsmanna AstraZeneca eftir að tilkynnt var fyrr í þessum mánuði um að tafir yrðu á afhendingu bóluefnisins á fyrsta ársfjórðungi vegna erfiðleika við framleiðsluna í verksmiðjum á meginlandi Evrópu. Framkvæmdastjórn ESB segir þetta vera brot á samningi sem gerður var í sumar. Minnt er á að sambandið hafi greitt fyrirtækinu háar fjárhæðir fyrir þróun bóluefnisins. Forsvarsmenn AstraZeneca segja að ráðamenn í ESB geti sjálfum sér um kennt vegna þess hve seint hafi verið samið um kaupin.
Búist er við að Lyfjastofnun Evrópu tilkynni í dag hvort leyfi verði gefið fyrir bóluefni AstraZeneca á Evrópska efnahagssvæðinu. Þjóðverjar vilja að leyfið verði skilyrt þar sem það veiti þeim ekki nægjanlega vörn gegn veirunni sem eru orðnir 65 ára og eldri.
Evrópusambandið ætlar að birta samning sem það gerði við lyfjafyrirtækið AstraZeneca. Tafir á framleiðslu bóluefnis við kórónuveirunni hafa valdið deilum.